嵩南山九里舊鵲村作
作者：宋之問
朝代：唐

paragraphs: 弊廬接箕潁，北望嵩山隅。
兹嶺雄且秀，綵翠橫天衢。
家世事靈嶽，嵒棲安敢渝。
從俗因迹化，歸静知心愚。
上違先人訓，下憐菲薄軀。
自問何功業，謬與賢俊俱。
執覊翊龍羽，秉筆遊鴻都。
尸禄負諸己，日使田園蕪。
常恐白雲意，溘盡黃埃塗。
妙年負恩德，欲去何踟蹰？
明主本尚道，黃屋均蓬壺。
飲惠可冥分，歸事燒金鑪。
（此詩見《永樂大典》卷三五八○「九真」「村」字「舊鵲村」條。
〖五函五十冊〗）。